În 2009, scriam că pentru președinția României s-au bătut reprezentantul Securității și cel al Partidului Comunist. Și exprimam speranța că, în 2014, președintele ales nu va mai face parte din structurile comunisto-securiste.

În 2009, scriam că pentru președinția României s-au bătut reprezentantul Securității și cel al Partidului Comunist. Și exprimam speranța că, în 2014, președintele ales nu va mai face parte din structurile comunisto-securiste.

Greșeam.

Crin Antonescu n-a fost nici comunist, nici securist. Victor Ponta n-a fost nici comunist, nici securist. Ambii lideri USL nu au nicio ezitare în a-l vîrî în PNL și USL, peste noapte, cu derogare de la statutul PNL, pe G. Becali, o bacterie uriașă care infectează de ani în șir ordinea legală, bunul simț, omenescul, civilizația din această țară, câtă mai este. Și, astfel, dl Becali n-a făcut, pricepem acum, decât să reprezinte cu demnitate filosofia politică a partidului Brătienilor, fiind un liberal pursânge, dar numai „cu sufletul”. Acum, cu ajutorul lui Dumnezeu și al lui Crin Antonescu, dl Becali va fi liberal cu carnet.

Ponta și Antonescu anunță că Becali e luat ca să se bată electoral cu Dan Diaconescu, în sectorul 6 al Capitalei. Prin urmare, nu există în clipa de față niciun liberal suficient de onest, inteligent și decent care să-l poată învinge pe D. Diaconescu, trebuie adus Becali pentru asta. În această logică, dacă ar candida ucigașul japonezei de la Aeroportul Otopeni, Crin Antonescu l-ar face liberal la „cursul scurt” pe asasinul din frizeria de la Perla, ca să-l „contracandideze”.

Speranța mea pentru 2014 era inutilă. A nu fi fost comunist sau/și securist nu e nicidecum o garanție că ai principii, caracter sau scrupule. Că nu ești un tarabagiu politic, care nu-și alege mijloacele pentru a câștiga, la fel de nociv ca un președinte securisto-comunist.